આખા કેસની શરૃઆત ૨૦૧૨માં થઈ હતી. બંને અરજદારો (હેમાબહેન વણકર, રામાભાઈ મઘાભાઈ)એ ગામના સામાજિક કાર્યકર રતિલાલભાઈની મદદથી ગામના તલાટી પાસે જમીનની ફાઇલ તૈયાર કરાવી હતી. આ ફાઇલ તલાટીથી સમી સર્કલ ઓફિસર, ત્યાંથી મામલતદાર, પ્રાંત અધિકારી અને છેલ્લે પાટણ જિલ્લા કલેક્ટરને મોકલવામાં આવી હતી. શરૃઆતમાં કલેક્ટરે સકારાત્મક રિપોર્ટ આપી અરજદારો પાસેથી ૨૯-૯-૨૦૧૫ના રોજ ચલણ પેટે રૃ. ૨૨,૨૩૬ ભરાવ્યા હતા. વિચારો, આટલી કામગીરી કરવામાં સ્થાનિક અધિકારીઓને ત્રણ વર્ષ લાગ્યાં! ત્યાર બાદ ફાઈલ ગાંધીનગર સચિવાલય તરફ આગળ વધી. અહીં એકથી લઈને છ નંબરના ટેબલ છે, જ્યાં આ અભણ અરજદારોએ ૨૯-૯-૨૦૧૫થી ૩૧-૦૧-૨૦૧૮ સુધીમાં ઓછામાં ઓછા ત્રીસ ધક્કા ખાધા. છતાં કોઈ જવાબ મળ્યો નહીં એટલે સરકારી કામકાજના જાણકાર ભાનુભાઈએ સ્વયં કેસ હાથ પર લીધો અને ગાંધીનગરના ધક્કા શરૃ કર્યા. ભાનુભાઈ પોતે ઊંઝાના નિવૃત્ત તલાટી, પણ તેમની ખરી છાપ તો સમાજસેવકની. એટલે જ કોઈ ઓળખાણ ન હોવા છતાં આ કેસ તેમના સુધી પહોંચ્યો અને તેમણે તે હાથ પર લીધો.